Tagatise piisavus on hinnangu küsimus. Seadusest tulenevaid kriteeriume sellise hinnangu andmiseks ei ole. Kui võrrelda maksuvõla ajatamist reguleerivate sätetega, mis küll antud  juhul kohaldamisele ei kuulu, siis maksuvõla ajatamise korral ei kohusta seadus maksuhaldurit tagatist nõudma. See on maksuhalduri õigus, mitte kohustus. Vastavalt sõlmitud kokkuleppele lasub Balti Laevaremonditehasel kohustus igal aastal 30. novembriks esitada uus pangagarantii järgmise aasta kohta. Juhul kui Balti Laevaremonditehas uut garantiid ei esita, on Maksuametil vastavalt kokkuleppele õigus nõuda kogu võlasumma garandilt ehk Hansapangalt. Seega riigil oleks isegi kasulik, kui Balti  Laevaremonditehas ei esitaks uut garantiid, sest sel juhul saaks kogu võlasumma garandilt kätte enne algselt kokkulepitud tähtaega. Me aktsepteerime käesoleval juhul Maksuameti poolt tagatisega seoses esitatud põhjendusi ning arvame, et Maksuametil ei olnud põhjust kahelda Laevaremonditehase ega Hansapanga maksevõimes.